*Patvirtinta 2016-03-18*

*komiteto posėdyje*

*Protokolo Nr. 100-P-32*

**LIETUVOS RESPUBLIKOS SEIMO**

**EUROPOS REIKALŲ KOMITETO**

**2015 M. rudens sesijos IR 2016 M. TARPSESIJINIO laikotarpio (IKI PAVASARIO SESIJOS) DARBO ATASKAITA**

**(2015 M. RUGSĖJO 10 D. – 2016 M. KOVO 9 D.)**

**BENDROJI INFORMACIJA**

|  |  |
| --- | --- |
| **Teisės aktų projektų svarstymas** | |
| Seimo pavedimai dėl teisės aktų projektų, bendras sk.  iš jų: kaip pagrindiniam komitetui  kaip papildomam komitetui | **2** |
| **0** |
| **2** |
| Kitų komitetų prašymu ar komiteto iniciatyva pateiktos išvados | **7** |
| **Posėdžiai ir klausymai** | |
| Komiteto posėdžiai  iš jų: išvažiuojamųjų | **32** |
| **0** |
| **Parlamentinė kontrolė** | |
| Svarstytų parlamentinės kontrolės klausimų bendras sk. | **272** |
| *Tarybos* | **45** |
| *Pozicijos* | **151** |
| *Ataskaitos* | **55** |
| *Europos Sąjungos teisės aktų perkėlimo stebėsena* | **2** |
| *Kiti parlamentinės kontrolės klausimai* | **19** |
| **Komiteto priimtos nuomonės** | **0** |
| **Komiteto priimti sprendimai** | **11** |
| Seimo valdybos sprendimu (komiteto iniciatyva) ir komiteto sprendimu sudarytos darbo grupės | **1** |
| **Komiteto organizuoti renginiai** | |
| Komiteto organizuotos konferencijos, seminarai, diskusijos | **4** |
| *Organizuotos konferencijos/minėjimai* | **0** |
| *Seminarai* | **0** |
| *Diskusijos* | **4** |
| **Tarptautiniai ryšiai** | |
| Komiteto priimtų užsienio delegacijų sk.  iš jų: susitikimai, organizuoti komiteto iniciatyva | **4**  **1** |
| Surengta komiteto delegacijų išvykų į užsienį | **15** |
| **Pareiškimų, raštų nagrinėjimas ir rengimas** | |
| Gauta pareiškimų, raštų ir kitų dokumentų | **311** |
| Parengta atsakymų ir raštų | **322** |

**I. EUROPOS REIKALŲ KOMITETO STRUKTŪRA**

2012 m. lapkričio 20 d. Lietuvos Respublikos Seimas nutarimu Nr. XII-11 „Dėl Lietuvos Respublikos Seimo komitetų narių skaičiaus“ (Žin., 2012, Nr. 135-6889; 2013, Nr. 9-345) nustatė, kad Seimo Europos reikalų komitetą (toliau – Komitetą) sudaro 25 nariai.

Europos reikalų komiteto (toliau – Komiteto) sudėtis ataskaitiniu laikotarpiu keitėsi. Prasidedant Seimo pavasario (VI) sesijai Komitetui priklausė V. Aleknaitė Abramikienė, A. Ažubalis, L. Balsys, V. Baltraitienė, Š. Birutis, s. Brundza, V. Gedvilas, P. Gylys, B. Juodka, G. Kirkilas, A. Kubilius, A. Lydeka, K. Masiulis, A. Mazuronis, J. Narkevičius, M. A. Pavilionienė, D. Petrulis, G. Purvaneckienė, E. Vareikis, B. Vėsaitė, M. Zasčiurinskas, A. Zeltinis, E. Zingeris, Z. Žvikienė.

Ataskaitiniu laikotarpiu keturi Komiteto nariai priklausė Seimo valdybai: Seimo Pirmininko pavaduotojas G. Kirkilas, Seimo Pirmininko pavaduotojai J. Narkevičius ir V. Gedvilas bei opozicijos lyderis A. Kubilius. Europos reikalų komiteto narys B. Juodka yra Užsienio reikalų komiteto pirmininkas, Z. Žvikienė – Žmogaus teisių komiteto pirmininkė, A. Ažubalis – Užsienio reikalų komiteto pirmininko pavaduotojas. Komitete atstovaujami beveik visi Seimo komitetai – nėra tik Kaimo reikalų ir Sveikatos reikalų komitetų atstovų.

Du Komiteto nariai ėjo ministrų pareigas: Š. Birutis – kultūros, V. Baltraitienė – žemės ūkio.

**II. EUROPOS SĄJUNGOS TARYBOS ATITINKAMŲ SRIČIŲ KLAUSIMŲ PARLAMENTINĖ KONTROLĖ**

***1.*** ***Europos Sąjungos Aplinkos tarybos klausimai***

Ataskaitiniu laikotarpiu įvyko trys ES Aplinkos tarybos posėdžiai. Vienas svarbiausių ir tęstinių nagrinėjamų Komiteto posėdžiuose, kaip labai aktualus Seimo prioritetas išskirtas pagal Europos Komisijos 2015 darbo programą iš ES Aplinkos tarybos klausimų buvo ,,Pasirengimas 21-ajai Jungtinių Tautų bendrosios klimato kaitos konvencijos (JTBKKK) Šalių konferencijai (COP 21) ir 11-ajam Kioto protokolo Šalių susitikimui (CMP 11) (2015 m. lapkričio 30 d. - gruodžio 11 d., Paryžius“.

2015 m. rugsėjo 16 d. Komitetas, susipažinęs su Tarybos išvadomis, atkreipdamas dėmesį į2014 m. spalio 24 d. Europos Vadovų Tarybos (toliau –EVT) priimtas išvadas dėl 2030 m. klimato ir energetikos politikos strategijos, kuriose EVT patvirtino privalomą ES tikslą – iki 2030 m. ES viduje išmetamą šiltnamio efektą sukeliančių dujų (toliau - ŠESD) kiekį sumažinti ne mažiau kaip 40 proc., palyginti su 1990 m., akcentuodamasKomisijos Pirmininko politinėse gairėse nustatytą prioritetą sukurti tvarią energetikos sąjungą ir perspektyvią klimato kaitos politiką, priėmė sprendimą Nr. 100-S-15. Komitetas nusprendė pritarti Lietuvos Respublikos pozicijai prieš vykstant į 2015 m. rugsėjo 18 d. ES Aplinkos tarybos posėdį, pabrėždamas, kad:

* Svarbiausiu naujo susitarimo elementu išlieka teisiškai privalomas klimato kaitos švelninimo įsipareigojimas visoms šalims, įsigaliosiantis po 2020 m.,
* Visi didžiausi pasaulio teršėjai turi dalyvauti teisiškai privalomam susitarime, prisiimdami tokius švelninimo įsipareigojimus, kurie būtų lygiaverčiai ES 2030 įsipareigojimams;
* Europos Sąjunga turi siekti, kad visos šalys, ypač didžiosios augančios ekonomikos šalys, kuo skubiau pateiktų ŠESD mažinimo tikslus, numatomus nacionalinių indėlių pasiūlymus.
* 2015 m. lapkričio 10 d. ES Ekonomikos ir finansų tarybos išvadose, klimato kaitos mažinimo veiksmų finansavimo nuostatose turėtų atsispindėti visų šalių indėlis į klimato kaitos finansavimą, atsižvelgiant į šalių realias galimybes ir atsakomybę už išmestą ŠESD kiekį.

Komitetas atkreipė Vyriausybės dėmesį, kad nacionaliniame lygmenyje, veiksmingai įgyvendinant ES klimato kaitos ir energetikos politikos tikslus iki 2030 m. ir siekiant išlaikyti aplinkosaugos ir ekonominių tikslų pusiausvyrą, svarbu plėtoti atskirų valstybės valdymo sričių plėtros programas ir užtikrinti investicijas į moderniausių, ekonomiškai naudingų mažataršių ir klimato kaitai atsparių technologijų diegimo priemones.

***2. Europos Sąjungos Bendrųjų reikalų tarybos klausimai***

Ataskaitiniu laikotarpiu svarstant Lietuvos Respublikos pozicijas prieš vykstant į Europos Sąjungos Bendrųjų reikalų tarybos posėdžius bei išklausant ministrų ataskaitas po jų, be įprastinio Europos Vadovų Tarybos darbotvarkės svarstymo, vyko diskusijos dėl Ekonomikos ir pinigų sąjungos (EPS) gilinimo, dėl Jungtinėje Karalystėje vyksiančio referendumo dėl narystės ES, dėl Tarpinstitucinio susitarimo dėl geresnio reglamentavimo, ES sanglaudos politikos bei Europos semestro.

***3. Europos Sąjungos Ekonomikos ir finansų tarybos klausimai***

Ataskaitiniu laikotarpiu įvyko šeši Europos Sąjungos Ekonomikos ir finansų tarybos posėdžiai. Taryboje svarstyti:

- ekonominės ir pinigų sąjungos sukūrimo klausimai, tarp kurių – bankų sąjungos užbaigimo, indėlių garantijų sistemos sukūrimo, ES fiskalinės sąjungos sukūrimo klausimai;

- Europos semestro klausimai, tarp kurių – 2016 m. Metinė augimo apžvalga ir Tarybos rekomendacijos euro zonos šalims;

- mokesčių klausimai – Veiksmų plano dėl sąžiningo ir veiksmingo įmonių pelno apmokestinimo įgyvendinimas, prieš mokesčių vengimą nukreiptų priemonių paketas.

- 2016 m. ES biudžeto projektas.

Komitetas pritarė Lietuvos Respublikos pozicijoms šiais ir kitais Tarybos posėdžiuose svarstytais klausimais, išklausė ataskaitas po Tarybos posėdžių. Suteikdamas mandatą atstovauti Tarybos posėdžiuose ir pristatyti Lietuvos Respublikos pozicijas juose, Komitetas taip pat reguliariai išklausė informaciją apie klausimus, svarstomus euro grupės susitikimuose, vykstančiuose prieš Ecofin Tarybos posėdžius. Aktualiausi šiuose susitikimuose svarstyti klausimai, kuriuos aptarė Komitetas – situacija Graikijoje, Kipre, Portugalijoje, euro grupės valstybių narių biudžetų projektų nagrinėjimo rezultatai, kiti ES ekonominės valdysenos klausimai.

***4. Europos Sąjungos Konkurencingumo (vidaus rinka, pramonė, moksliniai tyrimai ir kosmosas) tarybos klausimai***

Ataskaitiniu laikotarpiu vyko trys Konkurencingumo tarybos posėdžiai, kuriuose didžiausias dėmesys skirtas žiedinės ekonomikos, geresnio reglamentavimo ir bendrosios prekių ir paslaugų rinkos strategijai.

2015 m gruodžio 2 d. Europos Komisija paskelbė Žiedinės ekonomikos dokumentų rinkinį. Rinkinį sudaro veiksmų planas „Uždaro ciklo kūrimas. ES žiedinės ekonomikos veiksmų planas ir priedas ir keli pasiūlymai dėl teisėkūros procedūra priimamų aktų, skirtų sumažinti atliekas, padidinti jų pakartotinį perdirbimą ir padidinti Europos ekonomikos konkurencingumą (trąšų reglamento persvarstymas, žiedinės ekonomikos strategija dėl plastiko, pakartotinis vandens naudojimas). Antras svarbus klausimas – bendrosios prekių ir paslaugų rinkos strategija. 2016 m. vasario 29 d. Konkurencingumo tarybojediskutuotas išvadų dėl Bendrosios rinkos strategijos projektas. Projekte įvardintos trys veiksmų kryptys bendrosios rinkos integracijos didinimui: 1) MVĮ, startuolių ir inovatyvaus verslo augimo skatinimas, 2) paslaugų sektoriaus išnaudojimas, 3) ES teisės įgyvendinimo, reikalavimų laikymasis ir vykdymo užtikrinimas. Daug dėmesio diskusijoje buvo skirta paslaugų pasui (PP) – instrumentui, kuris palengvins paslaugų judėjimą. Numatomi 3 žingsniai: viešosios konsultacijos, išsamus poveikio vertinimas ir metų gale teisinis pasiūlymas.

***5. Europos Sąjungos Transporto, telekomunikacijų ir energetikos tarybos klausimai***

Ataskaitiniu laikotarpiu įvyko du ES Transporto, telekomunikacijų ir energetikos tarybos posėdžiai *(transporto klausimais).* Aktualiausias, tęstinis Komiteto nagrinėjamas klausimas ES Transporto, telekomunikacijų ir energetikos tarybos posėdžiuose buvo *Ketvirtasis geležinkelių paketas.* Seimo rudens (VII) sesijos metu ES Transporto, telekomunikacijų ir energetikos taryboje buvo pasiektas bendras požiūris dėl Ketvirtojo geležinkelių paketo, kurį sudaro 2 pasiūlymai: direktyva 2012/34/ES, kuria sukuriama bendra Europos geležinkelių erdvė ir reglamentas (EB) Nr. 1370/2007, kuriuo siekiama atverti konkurencijai vietines keleivių vežimo geležinkelių transportu rinkas ir užtikrinti nediskriminacinę prieigą prie geležinkelių riedmenų. Dar 2013 m. kovo 20 d. Europos reikalų komitetas apsvarstė Ketvirtąjį geležinkelių dokumentų rinkinį ir priėmė Komiteto išvadas dėl prieštaravimo subsidiarumo principui. 2013 m. kovo 26 d. LR Seimas priėmė rezoliucijas (pagristąsias nuomones) dėl 4-ojo ES geležinkelių transporto teisės aktų paketo pasiūlymų, kuriose konstatuojamas galimas prieštaravimas subsidiarumo principui. Tiek Italijos, tiek Latvijos ES Tarybai pirmininkavimo metu politinio sutarimo dėl 4-ojo ES geležinkelių transporto paketo politinės dalies nepavyko pasiekti, buvo apsvarstytos pažangos ataskaitos, todėl svarstymai buvo tęsiami Liuksemburgo pirmininkavimo ES Tarybai metu ir pasiektas politinis sutarimas.

ES Transporto, telekomunikacijų ir energetikos tarybos posėdžiuose vyko ir kitų Lietuvai aktualių klausimų svarstymai ir politiniai debatai dėl socialinių kelių transporto aspektų. Komitetas pritarė Lietuvos Respublikos pozicijai, kad siekiant užtikrinti geresnį kelių transporto vidaus rinkos veikimą, efektyvumą ir sąžiningesnę konkurenciją, turi būti vieningas Europos Sąjungos teisės aktų nuostatų traktavimas ir jų taikymas visose valstybės narėse. Todėl Komitetas pritarė nuostatai, kad Europos Komisija turi įvertinti teisinį kelių transporto sektoriaus reglamentavimą, sukuriant taisykles dėl jų vienodo aiškinimo ir taikymo, kas, savo ruožtu, užtikrintų skaidresnes konkurencijos sąlygas tarp vežėjų.

***6. Europos Sąjungos Švietimo, jaunimo, kultūros ir sporto tarybos klausimai***

Ataskaitiniu laikotarpiu vyko du Europos Sąjungos Švietimo, jaunimo, kultūros ir sporto tarybos posėdžiai. Komitetas pritarė Lietuvos Respublikos pozicijoms prieš vykstant į 2015 m. lapkričio 23-24 d. posėdį. Svarbiausi Taryboje svarstyti klausimai jaunimo srityje – Jaunimo politikos ir darbo su jaunimu vaidmuo migracijos kontekste, informuotumo apie kitas kultūras ir migrantų integraciją stiprinimas. Švietimo srityje – neseniai atvykusių migrantų ir migrantų kilmės asmenų integravimo strategijos klausimai. Kultūros ir audiovizualinio sektoriaus srityje – kova su kultūros paveldo naikinimu ir neteisėta prekyba juo konflikto zonose. Sporto srityje – sporto potencialas švietimo srityje ir pagalba palankių sąlygų neturintiems jaunuoliams randant savo vietą visuomenėje.

2016 m. vasario 24 d. Taryboje buvo svarstomi tik švietimo klausimai. Taryboje didžiausias dėmesys skirtas Taryboje posėdžiavusių valstybių narių vyriausybių atstovų rezoliucijai „Socialinio bei ekonominio vystymosi ir įtraukumo skatinimas ES pasitelkiant švietimą: švietimo ir mokymo indėlis į 2016 m. Europos semestrą“, Europos naujų įgūdžių darbotvarkei, Pilietiškumo ir pagrindinių vertybių propagavimo pasitelkiant švietimą darbotvarkei. Komitetas Lietuvos Respublikos pozicijoms pritarė, tačiau kartu kreipėsi į Švietimo ir mokslo ministeriją prašydamas pateikti informaciją, dėl galimybės Lietuvai pasinaudoti Europos Komisijos paramos priemone (angl. „Policy Support Facility“), kuri skirta šalims narėms, norinčioms pagerinti padėtį inovacijų srityje.

***7. Europos Sąjungos Teisingumo ir vidaus reikalų tarybos klausimai***

Ataskaitiniu laikotarpiu (t.y. nuo 2015-09-10 iki 2016-01-15) vyko šeši Europos Sąjungos Teisingumo ir vidaus reikalų tarybos posėdžiai, keturi iš jų buvo neeiliniai, surengti reaguojant į susidariusią sudėtingą, greito Europos Sąjungos atsako reikalaujančią situaciją.

2015 m. rugsėjo 14 d. neeilinis Europos Sąjungos Teisingumo ir vidaus reikalų tarybos posėdis buvo skirtas migracijos Europos Sąjungoje krizei spręsti. Posėdžio metu pateikta informacija apie migracijos srautus ir tuo metu buvusią padėtį, kuri vis blogėjo. Ministrai buvo informuoti apie pažangą, padarytą įgyvendinant naujausias ES priemones, kuriomis siekiama išgelbėti žmonių gyvybes jūroje, pagerinti migracijos srautų valdymą. Posėdyje aptartos migracijos krizės sprendimo veiksmų kryptys. Europos Komisija Tarybai pristatė naujus savo pasiūlymus migracijos srityje.

Lietuvos Respublikos vidaus reikalų ministerijos atstovams Komiteto posėdyje pristatant Lietuvos Respublikos pozicijas prieš vykstant į šį posėdį, Komitetas priimtame sprendime išreiškė apgailestavimą, kad Europos Sąjungos institucijos vėluoja įvykdyti Europos Vadovų Tarybos priimtus balandžio ir birželio mėn. sprendimus, turėjusius kryptingai stiprinti kovą su neteisėtai žmones gabenančiomis nusikalstamomis grupuotėmis, stiprinti bendradarbiavimą su kilmės bei tranzito šalimis ir Sąjungos išorės sienų valdymą, siekiant geriau suvaldyti didėjančius neteisėtos migracijos į Europos Sąjungą srautus. Komitetas pažymėjo, kad susidarius ekstremaliai situacijai prie išorinės Europos Sąjungos sienos, nebuvo imtasi koordinuotų operatyvių veiksmų, siekiant sustabdyti nekontroliuojamą neteisėtą Europos Sąjungos sienos kirtimą, galintį turėti pasekmių Europos Sąjungos piliečių saugumui. Komitetas tikėjosi, kad nedelsiant bus imamasi konkrečių veiksmų, užtikrinant veiksmingą Europos Sąjungos grąžinimo politikos įgyvendinimą, taip pat ir nedelsiant priimami sprendimai dėl saugių kilmės trečiųjų šalių nustatymo bei aiškaus mechanizmo dėl į prieglobstį turinčių teisę asmenų ir neteisėtų migrantų, kurie į Europą atvyko dėl ekonominių ar nusikalstamų priežasčių, atskyrimo. Laikėsi nuomonės, kad Europos Sąjungos institucijos turėtų nuolat teikti informaciją apie taikomas priemones bei pasiektus rezultatus. Komitetas pabrėžė, kad Europos Sąjunga turi siekti tinkamo priimtų teisės aktų įgyvendinimo, o sudarytų susitarimų, kurie yra Europos Sąjungos teisės dalis, turi būti laikomasi. Palankiai vertinotai, kad Lietuvos Respublikos Vyriausybė pritarė Europos Komisijos pasiūlymams dėl asmenų, kuriems akivaizdžiai reikia pagalbos, perkėlimo iš Graikijos, Italijos ir Vengrijos, taip pat siūlė apsvarstyti galimybę pasiūlyti papildomą pagalbą.

2015 m. rugsėjo 14 d. neeiliniame Tarybos posėdyje nesusitarus dėl Europos Komisijos pasiūlymo dėl Tarybos sprendimo, kuriuo Italijos, Graikijos ir Vengrijos labui nustatomos laikinosios priemonės tarptautinės apsaugos srityje, 2015 m. rugsėjo 22 d. surengtas dar vienas neeilinis Teisingumo ir vidaus reikalų tarybos posėdis, kuris ir buvo skirtas susitarimui dėl šio pasiūlymo. Atsižvelgiant į tai, kad Lietuvos Respublikos pozicija dėl pasiūlymo buvo patvirtinta posėdyje prieš vykstant į neeilinį 2015 m. rugsėjo 14 d. Tarybos posėdį, atskiras Komiteto posėdis pozicijų pristatymui prieš vykstant į neeilinį 2015 m. rugsėjo 22 d. Tarybos posėdį rengiamas nebuvo.

Komitetas išklausė Ministro ataskaitą po neeilinio 2015 m. rugsėjo 22 d. Europos Sąjungos Teisingumo ir vidaus reikalų tarybos posėdžio, kuriame sprendimas dėl asmenų perkėlimo iš Italijos ir Graikijos buvo priimtas. Vengrijai informavus, kad ji nepageidauja būti šio sprendimo pagalbos gavėja (t.y. nepageidauja, kad jai būtų teikiama pagalba, perkeliant asmenis iš Vengrijos į kitas ES valstybes nares), Vengrija išbraukta iš sprendimo kaip pagalbos gavėja.  Taip  pat nustatyta, kad Europos Komisija turi nuolat stebėti situaciją ir teikti šio sprendimo pakeitimus kitų valstybių narių naudai, jei situacija keistųsi ir atsirastų spaudimas kitoms valstybėms narėms. Vidaus reikalų ministerijos atstovas pažymėjo, kad Tarybos posėdyje nepavykus pasiekti vienbalsiškumo dėl pasiūlymo, pirmą kartą sprendimas priimtas balsuojant. „Prieš“ balsavo Slovakija, Rumunija, Čekija ir Vengrija.

Ministerijų atstovams Komiteto posėdyje pristatant Lietuvos Respublikos pozicijas prieš vykstant į 2015 m. spalio 8–9 d. vykusį Tarybos posėdį, daugiausiai dėmesio skirta Europos Sąjungos išorės sienų valdymo ateities klausimams, Šengeno *acquis* taikymo vertinimo ir stebėsenos mechanizmui. Komitetas dar kartą akcentavo, kad sudarytų susitarimų, kurie yra ES teisės dalis, turi būti laikomasi, pabrėžė būtinybę laikytis Dublino reglamento. Šiame Komiteto posėdyje taip pat daug dėmesio skirta Europos Sąjungos grąžinimo politikos ateičiai. Aptartos derybos dėl Europos Komisijos Vizų paketo pasiūlymų (pasiūlymas dėl Europos Parlamento ir Tarybos reglamento dėl Sąjungos vizų kodekso (nauja redakcija) ir pasiūlymas dėl Europos Parlamento ir Tarybos reglamento, kuriuo sukuriama kelionių viza), dėl pasiūlymo dėl Europos Parlamento ir Tarybos reglamento, kuriuo nustatomas su perkėlimu susijusios krizės valdymo (nuolatinis) mechanizmas, pasiūlymo dėl Europos Parlamento ir Tarybos direktyvos dėl keleivio duomenų įrašo (PNR) duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais. Teisingumo srities klausimų dalyje daugiausiai dėmesio skirta Duomenų apsaugos paketui bei deryboms dėl pasiūlymo dėl Tarybos reglamento dėl Europos prokuratūros įsteigimo (EPPO).

Migracijos srautams per Europą, nežiūrint visų ES taikytų priemonių,  nemažėjant, o atvirkščiai, situacijai vis blogėjant (didėjant migrantų srautams, kurie plūdo iš Turkijos į Graikiją, o iš Graikijos per V. Balkanų šalis į Europos Sąjungą), po 2015 m. spalio 25 d. Vakarų Balkanų vadovų susitikimo, 2015 m. lapkričio 9 d. sušauktas ir neeilinis Teisingumo ir vidaus reikalų tarybos posėdis, skirtas aptarti esamą padėtį ir tolesnius veiksmus, susijusius su priemonių, kurių buvo imtasi siekiant suvaldyti migracijos krizę, įgyvendinimu. Vidaus reikalų ministerijos atstovui pristatant Lietuvos Respublikos poziciją prieš vykstant į neeilinį 2015 m. lapkričio 9 d. Europos Sąjungos Teisingumo ir vidaus reikalų tarybos posėdį, Komitetas daugiausiai dėmesio skyrė Lietuvos indėliui sprendžiant ES migracijos krizę, ES išorinių sienų apsaugos bei ES vidinių sienų kontrolės ir kitiems Šengeno erdvės veikimo klausimams, nuolatiniam perkėlimo mechanizmui, saugių kilmės šalių sąrašo klausimui, glaudesniam bendradarbiavimui su Turkija, informavimo strategijai.

Reaguojant į teroristinius išpuolius Paryžiuje, 2015 m. lapkričio 20 d. sušauktas dar vienas neeilinis ES Teisingumo ir vidaus reikalų tarybos posėdis. Posėdžio metupasikeista informacija, aptarta  saugumo situacija bei Europos Sąjungos lygmens priemonės saugumui stiprinti. Vidaus reikalų ministerijos atstovui pristatant Lietuvos Respublikos pozicijas prieš vykstant į šį neeilinį Tarybos posėdį, Komiteto nariai daugiausiai dėmesio skyrė kovai su terorizmu, ES keleivio duomenų įrašo (PNR) sistemos, ginklų kontrolės, išorės sienų kontrolės stiprinimo klausimams.

Ministerijų atstovams Komiteto posėdyje pristatant Lietuvos Respublikos pozicijas prieš vykstant į 2015 m. gruodžio 3–4 d. vykusį Tarybos posėdį, daugiausiai vidaus reikalų dalyje toliau diskutuota dėl Šengeno erdvės išsaugojimo ir saugumo užtikrinimo priemonių, migracijos krizės. Teisingumo srities klausimų dalyje daugiausiai dėmesio skirta pasiūlymui dėl Europos prokuratūros įsteigimo, taip pat pasiūlymams dėl Tarybos reglamento dėl jurisdikcijos, taikytinos teisės, teismo sprendimų pripažinimo ir vykdymo, susijusių su sutuoktinių turto teisiniu režimu ir dėl Tarybos reglamento dėl jurisdikcijos, taikytinos teisės, teismo sprendimų, susijusių su registruotos partnerystės turtinėmis pasekmėmis, pripažinimo ir vykdymo

***8. Europos Sąjungos Užimtumo, socialinės politikos, sveikatos ir vartotojų reikalų tarybos klausimai***

Ataskaitiniu laikotarpiu vyko trys Europos Sąjungos Užimtumo, socialinės politikos, sveikatos ir vartotojų reikalų tarybos posėdžiai. Ministerijų atstovams Komiteto posėdyje pristatant Lietuvos Respublikos pozicijas prieš vykstant į 2015 m. spalio 5 d. Tarybos posėdį, skirtą užimtumo klausimams, Komiteto posėdyje daugiausiai dėmesio skirta deryboms dėl Europos Komisijos pasiūlymo dėl Europos Parlamento ir Tarybos direktyvos dėl biržinių bendrovių direktorių pareigas einančių asmenų lyčių pusiausvyros gerinimo ir atitinkamų priemonių, taip pat ekonominės ir pinigų sąjungos socialinio matmens stiprinimo klausimams. Su ministro ataskaita po šio Tarybos posėdžio komitetas susipažino raštu.

Ministerijų atstovams Komiteto posėdyje pristatant Lietuvos Respublikos pozicijas prieš vykstant į 2015 m. gruodžio 7–8 d. Tarybos posėdį socialinių klausimų dalyje daugiausiai dėmesio skirta 2016 m. Europos semestro klausimams, taip pat planuotam pristatyti 2016–2019 m. strateginio įsipareigojimo lyčių lygybės srityje dokumentui. Sveikatos srities klausimų dalyje - alkoholio daromos žalos mažinimo ir pacientams skirtos individualizuotos medicinos klausimams. Komitetas išklausė ministrų ataskaitą po šio Tarybos posėdžio.

Ministerijų atstovams 2016 m. kovo 4 d. Komiteto posėdyje pristatant Lietuvos Respublikos pozicijas prieš vykstant į 2016 m. kovo 7 d. Tarybos posėdį, kuriame buvo svarstomi tik Užimtumo ir socialinės politikos klausimai, daugiausiai dėmesio buvo skirta 2016 m. Europos semestro klausimams bei Tarybos išvadų projektų dėl Lygybės paketo aptarimui.

***9. Europos Vadovų Tarybos klausimai***

  Svarstant EVT nagrinėjamus klausimus, Komitetas, bendradarbiaudamas su Užsienio reikalų komitetu, didžiausią dėmesį skyrė nelegalių migrantų Europos Sąjungoje krizės sprendimui, Jungtinės Karalystės referendumo dėl narystės ES bei Energetikos Sąjungos klausimams.

2015 m. rugsėjo 23 d. neformalus valstybių ar vyriausybių vadovų susitikimas buvo skirtas aptarti ilgalaikius migracijos krizės sprendimus, jo metu priimtas pareiškimas dėl trumpalaikių prioritetų. Pareiškime pažymėta, kad migracijos krizę galima įveikti tik solidariai ir atsakingai bendradarbiaujant bei įgyvendinant esamas taisykles, įskaitant Dublino reglamentą ir Šengeno *acquis.* Daug dėmesio dokumente skiriama finansinei paramai (JT vyriausiajam pabėgėlių reikalų komisarui, Pasaulio maisto programai, Patikos fondams Afrikai ir Sirijai), taip pat minima parama pasienio šalims (hotspot ir sienos apsaugos stiprinimui per Frontex, Europol ir kt. veiklą), Komisijos veiksmų plano dėl readmisijos įgyvendinimas; bendradarbiavimas su trečiosiomis šalimis, ypač Turkija, Jordanija ir Libanu Sirijos konflikto sprendimo paieškose taip pat ir V. Balkanų šalimis siekiant padėti suvaldyti pabėgėlių srautus V.Balkanų regione.

2015 m. spalio 15 d. įvykusio EVT posėdžio metu pagrindinis dėmesys buvo skirtas migracijai, šiame kontekste buvo aptarta situacija Sirijoje ir Libijoje, o taip pat ES-Turkijos bendradarbiavimo stiprinimo migracijos krizės suvaldymo klausimais Veiksmų planas. Prie kitų klausimų vadovai aptarė Ekonominę ir pinigų sąjungą (EPS) ir Jungtinės Karalystės referendumą dėl narystės ES. Buvo pateikta informacija apie Paryžiaus konferenciją klimato kaitos klausimais.

2015 m. gruodžio 17­­–18 d. vyko EVT, kurios metu buvo aptarti ir priimti sprendimai dėl migracijos, kovos prieš terorizmą, Ekonominės ir pinigų sąjungos, Bendrosios rinkos,  Energetikos sąjungos, Jungtinės Karalystės ir Sirijos. Didžiausio dėmesio susilaukė migracijos srautų suvaldymo klausimas, ypač ES išorės sienos apsaugos stiprinimas, bei JK prašymas peržiūrėti jų narystės ES modalumus. Sutarta toliau gilinti energetikos sąjungą taip, kad bet kokie nauji energetikos projektai atitiktų jos tikslus. Šiame kontekste ypač atkreiptas dėmesys į *Nord Stream 2* projektą, kuris turėtų neigiamą poveikį. Kai kurios šalys bandė silpninti tekstą, tačiau po ilgos diskusijos, tekstas liko nepakitęs.

2016 m. Vasario 18–19 d. įvykusiame EVT susitikime pagrindinės diskusijos vyko dėl JK siūlomų reformų. Vadovams pavyko sutarti dėl JK narystės ES sąlygų, kurios turėtų padėti JK premjerui laimėti referendumą dėl JK pasilikimo ES. Sutarimas įsigalios tik tuo atveju, jeigu referendumo rezultatas bus teigiamas ir JK liks ES nare. Kita svarbi EVT tema – migracija. Vadovai aptarė priimtų ES sprendimų dėl migracijos ir pabėgėlių krizės įgyvendinimą, taip pat priežastis, dėl kurių įgyvendinimo procesas nėra pakankamai efektyvus. Daug dėmesio skirta ES bendradarbiavimui su Turkija aptarti, nuspręsta kovo mėn. pradžioje sušaukti ES valstybių ir vyriausybių vadovų susitikimą su Turkija. Vadovai taip pat aptarė blogėjančią saugumo situaciją Sirijoje ir Libijoje.

Kovo 7 d. įvyko neeilinis Valstybių ir Vyriausybių vadovų susitikimas, kuriame kartu su Turkijos vadovais buvo aptariamas ES-Turkijos veiksmų plano įgyvendinimas. Komitetas pritarė Lietuvos Respublikos pozicijai, kurios svarbiausi akcentai:

* Sprendžiant migracijos ir pabėgėlių krizę prioritetas turi būti teikiamas ES išorės sienų apsaugai ir valdymui, Šengeno erdvės integralumui, greitam migrantų srautų sustabdymui
* Palaikome pastangas, kuriomis siekiama užtikrinti migrantų srautų valdymo centrų (*hotspot*) veikimą;
* Svarbu skubiai ir tinkamai įgyvendinti ES ir Turkijos veiksmų planą;
* Lietuva išlaiko įsipareigojimą perkelti jau sutartą skaičių pabėgėlių iš Turkijos (*resettlement*), tačiau nepritartume jokiems papildomiems įsipareigojimams ar privalomai humanitarinio perkėlimo schemai.

***10. Europos Sąjungos Žemės ūkio ir žuvininkystės tarybos klausimai***

Ataskaitiniu laikotarpiu į vyko keturi ES Žemės ūkio ir žuvininkystės tarybos posėdžiai.

Vienas iš aktualių klausimų Lietuvai buvo sudėtingos situacijos pieno, mėsos bei vaisių ir daržovių sektoriuose - pokyčių rinkose aptarimas. Europos Komisija, atsižvelgdama į susidariusią situaciją, reguliariai teikia atnaujintą informaciją apie žemės ūkio sektoriaus tendencijas, apie pokyčius rinkose ir pristato veiksmus bei galimas papildomas priemones padėčiai rinkose stabilizuoti. Lietuva atkreipia dėmesį, kad skirtingose valstybės narėse situacija varijuoja, todėl būtina atsižvelgti į nacionalinę specifiką, visiems bendros vieningos priemonės šiuo atveju nebūtų efektyvios. Komitetas pritarė Lietuvos Respublikos pozicijai, kad Lietuvos pieno gamintojams iš ES biudžeto kaip galima greičiau būtų skirta papildoma tikslinė parama (32 mln. eurų per 2015 m. aštuonis mėnesius susidariusiems ūkininkų nuostoliams iš dalies kompensuoti). Taip pat ragina siekti, kad iš ES biudžeto būtų skirta parama labiausiai nuo afrikinio kiaulių maro nukentėjusiems kiaulių augintojams, esantiems daugiausiai apribojimų turinčioje III zonoje bei patyrusiems nuostolių dėl supirkimo kainų kritimo.

ES Žemės ūkio ir žuvininkystės taryboje buvo pasiektas politinis sutarimas dėl labai aktualaus pasiūlymo dėl Tarybos reglamento, kuriuo nustatomos 2016 m. tam tikrų žuvų išteklių ir žuvų išteklių grupių žvejybos Baltijos jūroje galimybės. Pagal 2013 m. gruodžio 11 d. Reglamentą (ES) Nr. 1380/2013 dėl bendros žuvininkystės politikos gyvieji jūrų biologiniai ištekliai turi būti naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriais gali būti užtikrintas didžiausias galimas tausios žvejybos laimikis. Svarbi priemonė siekiant šio tikslo yra kiekvienais metais nustatomos žvejybos galimybės, t. y. bendri leidžiami sužvejoti kiekiai ir kvotos. Šio pasiūlymo tikslas − valstybėms narėms nustatyti komerciniu požiūriu svarbiausių Baltijos jūros žuvų išteklių žvejybos galimybes 2016 metams. Siekiant supaprastinti su metiniu bendru leidžiamu sužvejoti kiekiu ir kvotomis susijusius sprendimus ir siekiant, kad jie būtų aiškesni, nuo 2006 m. žvejybos Baltijos jūroje galimybės nustatomos atskiru reglamentu. Komitetas pritarė LR pozicijai, kurioje Lietuvos prioritetas išskirtas šprotų žvejybos galimybės ir rezervuotai vertinamas Europos Komisijos pasiūlymas dėl vakarinių menkių sugavimo kvotų.

ES Žemės ūkio ir žuvininkystės tarybos posėdžiuose Europos Komisija reguliariai pateikia informaciją apie dabartinę padėtį tarptautinės prekybos žemės ūkio produktais srityje. Nežiūrint neigiamo Rusijos eksporto draudimo ir sanitarinių bei fitosanitarinių prekybos barjerų poveikio, ES išlieka viena iš pagrindinių žemės ūkio produktų eksportuotojų ir importuotojų. Siekdama sušvelninti minėtus neigiamus efektus, ES imasi aktyvių veiksmų siekdama padidinti eksportą į alternatyvias rinkas. Komitetas pabrėžia, kad vienas iš svarbesnių klausimų šiame kontekste yra ES-JAV derybos dėl Transatlantinės prekybos ir investicijų partnerystės susitarimo dėl kurio dar Seimo pavasario (VI) sesijoje pasisakė už nuoseklią ES poziciją, kad susitarime nebūtų nustatyti žemesni negu ES taikomi aplinkosauginiai standartai, reikalavimai produktų kokybei, maisto saugai, gyvūnų gerovei.

**III. KITI parlamentinės kontrolės klausimai**

***1. Europolo ir Eurojusto 2014 m. ataskaitos***

2015 m. rugsėjo 23 d. Komitete buvo pristatytos Europolo ir Eurojusto 2014 metų veiklos ataskaitos. Eurojusto 2014 m. veiklos ataskaitą pristatė pakartotinai išrinkta Lietuvos nacionalinė narė Eurojuste Laima Čekelienė, kuri informavo, kad Eurojuste kasmet užregistruojama vis daugiau su sunkiais organizuotais nusikaltimais susijusių baudžiamųjų bylų. 2002 m. Eurojustas dirbo su 202 bylomis. 2014 metais tokių bylų skaičius išaugo iki 1804 bylų ir, palyginus su 2013 metais, šis skaičius padidėjo 14.5 %, o tai rodo, jog valstybėms narėms vis dažniau reikalinga Eurojusto teikiama tarpvalstybinė teisminė parama.

2014 metais Eurojusto darbas su bylomis tokiose prioritetinėse nusikalstamumo srityse, kaip sukčiavimas, korupcija, nusikalstamos veikos, turinčios poveikį ES finansiniams interesams, mobilios organizuotos nusikalstamos grupuotės, prekyba narkotikais, nusikaltimai elektroninėje erdvėje, neteisėta imigracija, terorizmas ir prekyba žmonėmis, sudarė 65% viso darbo su bylomis krūvio. Taip pat Eurojustas aktyviai dirbo ir tokiose nusikalstamumo srityse, kaip pinigų plovimas, nusikaltimai aplinkai ir piratavimas jūroje. Be to, Eurojustas turi kontaktinį asmenį darbui vaikų apsaugos klausimais bylose, kurios yra susijusios su nuo nusikalstamų veikų nukentėjusiais vaikais.

Lietuvos kriminalinės policijos biuro viršininko pavaduotojas Andžejus Roginskis ir Lietuvos kriminalinės policijos biuro Tarptautinių ryšių valdybos Europolo Lietuvos nacionalinio skyriaus viršininkas Nerijus Banys pristatė Europolo 2014 metų veiklos ataskaitą, kurioje pabrėžiama, kad Europa susiduria su vis sudėtingesnėmis organizuoto nusikalstamumo ir terorizmo grėsmėmis. Išpuoliai Paryžiuje 2015 m buvo akivaizdus terorizmo ir susijusių veiksnių, tokių kaip smurtinio ekstremizmo propaganda internete ir ginklų prekyba, pavyzdys. Kasdieniniai smurto protrūkiai, šantažas, korupcija ir sukčiavimas – veikos, kuriomis užsiima maždaug 3600 organizuotų nusikalstamų grupuočių visoje ES, daro didelę žalą. Didėjantis tarptautinis terorizmo ir sunkių nusikaltimų mastas atsispindi Europolo veikloje – Europolo remiamų bylų skaičius, pranešimų, kuriais keičiamasi per Europolo kanalus, skaičius 2014 m. gerokai išaugo. Ypač daug dėmesio 2014 m. skirta plintančiam „užsienio kovotojų“ fenomenui.

***2. ES sanglaudos politikos įgyvendinimas***

2015 m. gruodžio 9 d. Europos reikalų komitete Finansų ministerija pristatė informaciją apie Europos Sąjungos fondų investicijų panaudojimą 2007–2013 m. ir 2014–2020 m. laikotarpio investicijų panaudojimo strategiją Komitetas nagrinėjo, koks ES investicijų poveikis atskiroms ūkio sritims, kokios sėkmingo ES lėšų įsisavinimo kliūtys. Komitetas akcentavo, kad naujuoju 2014–2020 m. ES fondų įsisavinimo laikotarpiu būtina ypatingai atidžiai stebėti investicijų panaudojimo rezultatus, stengtis sutelkti išteklius investicijoms į pažangias, pasitvirtinusios sėkmės sritis ir siekti šalinti pagrindines sėkmingo ES fondų investicijų panaudojimo kliūtis – prioritetų gausą, nepakankamai efektyvų suinteresuotų subjektų (ypač mokslo ir verslo srityse) bendradarbiavimą ir kompleksiškumo stoką vertinant rengiamų projektų reikšmingumą regioniniu ar nacionaliniu požiūriu.

Komitetas nusprendė tęsti komitete ES fondų investicijų panaudojimo klausimų svarstymą ir siūlyti Seimo specializuotiems komitetams aktyviai įsitraukti į šių klausimų parlamentinės kontrolės procesą taip užtikrinant būtiną Seimo ir Vyriausybės dialogą šioje srityje.

***3. Penkių pirmininkų ataskaita „Europos ekonominės ir pinigų sąjungos sukūrimas“***

2015 m. rugsėjo 23 d. Europos reikalų komitetas svarstė klausimą ,,Dėl 2015 m. birželio 21 d. paskelbtos Penkių pirmininkų ataskaitos „Europos ekonominės ir pinigų sąjungos sukūrimas“ ir šioje ataskaitoje pateiktų pasiūlymų poveikio Lietuvai”. Finansų ministras pateikė komitetui išsamią informaciją apie šioje ataskaitoje pateiktus pasiūlymus ir galimas jų įgyvendinimo Lietuvoje perspektyvas. Komitetas išklausė informaciją, o šio klausimo tolesnis nagrinėjimas vykos Lietuvos Respublikos pozicijų pristatymo prieš vykstant į Ecofin tarybos posėdžius, formate.

Sukurti stipresnę ir teisingesnę ekonominę ir pinigų sąjungą yra vienas iš dešimties Komisijos pirmininko J. C. Junckerio [politinių gairių](http://ec.europa.eu/priorities/docs/pg_lt.pdf) prioritetų. 2015 m. birželio 22 d. pristatytas [Penkių pirmininkų ataskaita](http://europa.eu/rapid/press-release_IP-15-5240_en.htm) suteikia pagrindą per ateinantį dešimtmetį šį tikslą pasiekti. Joje siūlomas plataus užmojo, tačiau pragmatiškas planas sukurti Ekonominę ir pinigų sąjungą vienu metu siekiant pažangos keturiose srityse: pirma, kuriant tikrą ekonominę sąjungą, kurioje kiekvienos šalies ekonomika turėtų klestėjimą pinigų sąjungoje užtikrinančių struktūrinių ypatumų; antra, kuriant finansinę sąjungą, kurioje mažinant su finansiniu stabilumu susijusią riziką užtikrinamas mūsų valiutos vientisumas pinigų sąjungoje ir didinamas dalijimasis rizika su privačiuoju sektoriumi; trečia, kuriant fiskalinę sąjungą, kurioje užtikrinamas fiskalinis tvarumas ir fiskalinis stabilizavimas; ketvirta, kuriant politinę sąjungą, kuri realiai sustiprintų demokratinę atskaitomybę, teisėtumą ir institucijas.

***4. Pirmininkaujančių Europos Sąjungai valstybių pirmininkavimo programų bei rezultatų pristatymai***

2016 m. sausio 22 d. Europos reikalų komiteto ir Užsienio reikalų komiteto posėdyje Liuksemburgo Didžiosios Hercogystės Ambasadoriaus Lietuvos Respublikai pavaduotojas p. André Flammangas pristatė šalies pirmininkavimo ES Tarybai (2015 m. liepa–2015 m. gruodis) rezultatus remdamasis prioritetiniais ramsčiais. Liuksemburgo Didžioji Hercogystė, pirmininkavusi ES Tarybai antrąjį 2015 m. pusmetį, greta įprastų ES darbotvarkės klausimų, susidūrė su dviem dideliais iššūkiais – ES pasiekusių migracijos srautų valdymu ir saugumo klausimais Paryžiuje įvykdytų teroro atakų kontekste. Teisėkūros darbotvarkėje vyravo ES socialinio matmens gilinimo ir ES konkurencingumo stiprinimo klausimai.

Nyderlandų Karalystės, pirmininkaujančios ES Tarybai 2016 m. pirmąjį pusmetį, prioritetus komitetams pristatė ambasadorius J. E. p. van der Lingen. Jis pabrėžė, kad bus toliau aktyviai dirbama migracijos klausimais, nepamirštant kitų šalies pirmininkavimo prioritetų – inovatyvios ir darbo vietas kuriančios Europos, patikimų Europos finansų, tvirtos euro zonos, į ateitį orientuotos klimato ir energetikos politikos. Atsakydamas į komitetų narių klausimus, p. van der Lingen pabrėžė, kad Šengeno erdvės išsaugojimas yra bendra ES šalių vertybė, o stipri ir patikima ES išorės sienų apsauga yra viena pagrindinių priemonių tos erdvės išsaugojimui. Nyderlandų pirmininkavimo ES Tarybai metu bus siekiama susitarti dėl Europos Komisijos siūlomo Sienų paketo.

***5. Politinis dialogas dėl „žaliosios kortelės“***

Ataskaitiniu laikotarpiu gauti du pasiūlymai dėl „žaliosios kortelės“.2015 m. lapkričio 11 d. gautas Latvijos Respublikos Saeimos Europos reikalų komiteto pasiūlymas dėl „žaliosios kortelės“ dėl Audiovizualinės žiniasklaidos paslaugų direktyvos peržiūros iniciatyvos. Latvijos Respublikos Saeimos Europos reikalų komitetas siūlo kreiptis į Europos Komisiją siūlant išplėsti geografinę direktyvos taikymo sritį audiovizualinės žiniasklaidos paslaugų teikėjams paslaugas teikiantiems Europos Sąjungoje, tačiau įsteigtiems už Europos Sąjungos ribų; numatyti greito reagavimo mechanizmą, kuris būtų taikomas pažeidus draudimą kurstyti neapykantą; didinti bendrą vartotojų apsaugos lygį, suteikiant valstybėms narėms teisę spręsti dėl netinkamo televizijos laidų turinio, susijusio su neapykantos kurstymu.

Seimo Europos reikalų komitetas, gavęs kompetentingų Seimo komitetų nuomones dėl „žaliosios kortelės“ pasiūlymo dėl Audiovizualinės žiniasklaidos paslaugų direktyvos peržiūros iniciatyvos, 2016 m. sausio 14 d. apsvarstė šį pasiūlymą komiteto posėdyje. Priimtame sprendime Komitetas pasiūlė Latvijos Respublikos Saeimos Europos reikalų komitetui patikslinti „žaliosios kortelės“ pasiūlymą „*išplėsti geografinę direktyvos taikymo sritį, kad ji apimtų ir tuos audiovizualinės žiniasklaidos paslaugų teikėjus, kurie yra įsikūrę už ES ribų, bet transliuoja ES auditorijai*“, siūlant Komisijai ES lygmeniu išspręsti ES valstybėse narėse įsisteigusių transliuotojų jurisdikcijos kolizijos problemą.

2016 m. vasario 10 d. Europos reikalų komiteto posėdyje buvo svarstytas Prancūzijos Nacionalinės Asamblėjos inicijuotas „žaliosios kortelės“ pasiūlymas dėl įmonių socialinės atsakomybės (ĮSA). Europos reikalų komitetas pritarė „žaliosios kortelės“ iniciatyvai, atkreipdamas dėmesį, kad būtinas galimo teisės akto poveikio įvertinimas.

***6. Transporto infrastruktūros parlamentinės kontrolės klausimai***

Komitetas nuo pat *,,Rail Baltica“* projekto įgyvendinimo pradžios, šiam Seimo nutarimu pripažintam didžiausiam Lietuvos transporto infrastruktūros projektui nuo nepriklausomybės atkūrimo laikų, skiria ypač didelį dėmesį, vykdydamas parlamentinę kontrolę svarsto klausimą periodiškai komitetų posėdžiuose kiekvienoje Seimo sesijoje.

Komitetas 2015 m. spalio 7 d. svarstė ,,Rail Baltica 2“ įgyvendinimo klausimą ir priėmė sprendimą Nr. 100-S-17, kuriuo:

**parėmė** Lietuvos Respublikos Vyriausybės siekį sudaryti Baltijos valstybių tarpvyriausybinį susitarimą dėl projekto *,,Rail Baltica“* plėtros, laikantis aiškios principinės nuostatos, kad reikalingi kitų projekto partnerių – Latvijos Respublikos ir Estijos Respublikos ne tik politiniai, bet ir teisiniai įsipareigojimai, taip pat reikalinga stiprinti bendradarbiavimą su Lenkijos Respublika ir Suomijos Respublika siekiant sukurti geopolitiniu ir ekonominiu požiūriu bendrą Europos geležinkelių transporto erdvę, ir

**pasiūlė** Lietuvos Respublikos Vyriausybei parengti nacionalinę Lietuvos poziciją dėl tarpvyriausybinio susitarimo dėl projekto *,,Rail Baltica“* plėtros, numatant poreikį priimti specialųjį įstatymą, kurio pagrindu galėtų būti įgyvendinamas projektas *„Rail Baltica“* Lietuvos Respublikos teritorijoje.

***7. 2014 metų valstybės biudžeto vykdymo ataskaitų rinkiniai***

2015 m. lapkričio 4 d. Europos reikalų komitetas apsvarstė:

* Seimo nutarimo projektą „Dėl Lietuvos Respublikos 2014 metų valstybės konsoliduotųjų ataskaitų rinkinio patvirtinimo“ Nr. XIIP-3626;
* Seimo nutarimo projektą „Dėl Lietuvos Respublikos 2014 metų nacionalinio finansinių ataskaitų rinkinio patvirtinimo“ Nr. XIIP-3625.

Komitetas savo išvadose pritarė pirmiau nurodytiems projektams.

***8. Viešosios ir privačios investicijos į inovatyvius produktus: būklė ir būtini sprendimai***

Komitetas 2015 m. spalio 28 d. svarstė klausimą dėl viešųjų ir privačių investicijų į inovatyvius produktus būklės ir būtinų sprendimų. Išklausęs Ūkio ministerijos ir Švietimo ir mokslo ministerijos parengtų pranešimų, Komitetas pabrėžė Lietuvos konkurencingumo didinimo svarbą ir pripažino, kad būtini nuoseklūs ir koordinuoti sprendimai siekiant inovacijų kūrimo. Savo sprendime Komitetas priėmė sprendimą, kurio atkreipė dėmesį į būtiniausius Lietuvos Respublikos vyriausybės veiksmus švietimo ir mokymo, teisinės aplinkos gerinimo, sumanios specializacijos strategijos, koordinavimo ir mokslo, technologijų ir inovacijų srityse. Komitetas kreipėsi į Lietuvos Respublikos Vyriausybę prašydamas reguliariai teikti informaciją apie investicijų į inovatyvius būklę ir priimtus sprendimus.

***9.*** ***Susitikimai su Lietuvos nuolatiniu atstovu Europos Sąjungoje***

Seimo Europos reikalų komitetas, siekdamas užtikrinti aktyvų ir efektyvų ES reikalų svarstymą Seime pagal Seimo statute nustatytas Europos reikalų komiteto veiklos kryptis, 2014 m. rugsėjo 26 d. priėmė sprendimą kartą per pusmetį Europos reikalų komiteto posėdyje apžvelgti aktualiausius Europos Sąjungos darbotvarkės klausimus kviečiant į šį posėdį ambasadorių, Lietuvos nuolatinį atstovą Europos Sąjungoje.

2016 m. sausio 15 d. įvykusio susitikimosu Lietuvos nuolatine atstove Europos Sąjungoje, ambasadore Jovita Neliupšiene metu aptarti 2015 m. sausio 31 d. pirmininkavimą Europos Sąjungos Tarybai baigusio Liuksemburgo pirmininkavimo rezultatai, 2016 m. sausio 1 d. Europos Sąjungos Tarybai pirmininkauti pradėjusių Nyderlandų laukiantys iššūkiai. Daugiausiai dėmesio skirta migracijos krizės suvaldymo priemonėms, žiedinės ekonomikos paketui, *Rule of law* procedūros taikymui Lenkijoje (konstitucinio teismo reformos vertinimas).

**IV. EUROPOS SEMESTRO KLAUSIMAI**

***1. Tarybos rekomendacijos dėl 2015 m. Lietuvos nacionalinės reformų programos su Tarybos nuomone dėl 2015 m. Lietuvos stabilumo programos įgyvendinimo priemonių plano***

2015 m. birželio 17 d. Seimo Europos reikalų komiteto posėdyje buvo svarstomas klausimas dėl Tarybos rekomendacijos dėl 2015 m. Lietuvos nacionalinės reformų programos su Tarybos nuomone dėl 2015 m. Lietuvos stabilumo programos. Komitetas nutarė prašyti Vyriausybės pateikti komitetui Rekomendacijų įgyvendinimo priemonių planą. Vyriausybei pateikus šį planą, jis buvo apsvarstytas 2015 m. spalio 2 d. Europos reikalų komiteto posėdyje. Komitetas, išklausęs atsakingų ministerijų pateiktą informaciją ir atsižvelgęs į Seimo specializuotų komitetų sprendimus dėl šio plano, nusprendė prašyti Vyriausybės 2016 m. pavasarį, pristatant Komitetui Nacionalinės reformų darbotvarkės projektą, pateikti Komitetui išsamią informaciją apie Plane numatytų priemonių įgyvendinimo eigą.

***2. 2016 m. metinė augimo apžvalga***

2015 m. gruodžio 18 d. Europos Komisijos narys V. P. Andriukaitis Europos reikalų komitete pristatė 2015 m. lapkričio 26 d. paskelbtą 2016 m. metinę augimo apžvalgą, kuria pradedamas kasmetinis Europos semestro ciklas. 2016 metams apžvalgoje pasiūlyti trys prioritetai:

* Investicijų atnaujinimas
* Struktūrinės reformos mūsų ekonomikai modernizuoti
* Atsakingas viešųjų finansų valdymas

Komisijos narys pristatė komitetui pagrindinius 2016 m. Europos semestro ciklo žingsnius, pažymėdamas, jog nuo šių metų į Europos semestro procesą siekiama geriau integruoti euro zonos šalis, kurių ekonomikos yra tarpusavyje tampriai susiję. Posėdyje dalyvavę Ūkio, Finansų, Socialinės apsaugos ir darbo bei Sveikatos apsaugos ministerijų atstovai pateikė komitetui informaciją apie 2015 m. Tarybos rekomendacijų Lietuvai įgyvendinimo pažangą.

Komitetas nusprendė tęsti Europos semestro klausimų svarstymą komitete 2016 m. pavasario sesijos metu ir kviesti Seimo komitetus aktyviau įsitraukti į šių klausimų parlamentinės kontrolės procesą.

**V. DALYVAVIMAS TEISĖKŪROS PROCESE**

***1. 2016 metų valstybės biudžeto ir savivaldybių biudžetų finansinių rodiklių patvirtinimo įstatymo projekto Nr. XIIP-3651 svarstymas***

2015 m. lapkričio 5 d. Europos reikalų komiteto posėdyje buvo svarstomas 2016 metų valstybės biudžeto ir savivaldybių biudžetų finansinių rodiklių patvirtinimo įstatymo projektas Nr. XIIP-3651. Komitetas nusprendė:

**-** siūlyti pagrindiniam komitetui pritarti Lietuvos Respublikos 2016 metų Valstybės biudžeto ir savivaldybių biudžetų finansinių rodiklių patvirtinimo įstatymo projektui Nr. XIIP-3651 tiek, kiek tai susiję su projektų, finansuojamų ES lėšomis, bendru finansavimu;

**-** atkreipti pagrindinio komiteto ir Vyriausybės dėmesį į 2015 m. liepos 15 d. priimtą bendrą Europos reikalų ir Užsienio reikalų komiteto sprendimą Nr. 100-S-13 ,,Dėl Lietuvos Respublikos paramos Ukrainai priemonių“ ir siekti, kad 2016 ir vėlesnių metų valstybės biudžete būtų numatytos lėšos, reikalingos šiame sprendime pateiktiems pasiūlymams ir priemonėms įgyvendinti;

**-** siūlyti Seimo kancleriui siekti, kad jau nuo 2016 m. biudžeto projekte būtų numatyti tokie asignavimai Seimo kanceliarijai, kurie leistų Seimui užtikrinti deramą Lietuvos Respublikos interesų atstovavimą Europos Sąjungoje, narystės teisių įgyvendinimo ir pareigų vykdymo parlamentinę kontrolę, parlamentinės diplomatijos su strategiškai svarbių ES valstybių narių parlamentais stiprinimą ir sklandžius parlamentinės demokratijos sklaidos procesus, ypatingai ES Rytų partnerystės šalyse, bei nuoseklų su šiais tikslais susijusių renginių planavimą;

**-** atkreipti Seimo kanclerio dėmesį į tai, kad svarstant Lietuvos Respublikos 2016 metų Valstybės biudžeto ir savivaldybių biudžetų finansinių rodiklių patvirtinimo įstatymo projektą Nr. XIIP-3651 Europos reikalų komitete buvo iškeltas klausimas dėl Seimo atstovo JAV Kongrese pareigybės steigimo tikslingumo ir lėšų šiai pareigybei numatymo Seimo kanceliarijos biudžete.

***2. Įstatymų projektų, perkeliančių Europos Sąjungos teisės aktų nuostatas, įgyvendinimo stebėsena***

Lietuvos Respublikos Seimo statuto 61 straipsnio 5 punkte numatyta Europos reikalų komiteto veiklos kryptis – prižiūrėti, kad įstatymų leidybos procedūros metu būtų laiku ir tinkamai priimami įstatymai, įgyvendinantys ES teisės aktus, todėl Europos reikalų komitetas kiekvieną ketvirtį vykdo įstatymų projektų, perkeliančių ES teisės aktų nuostatas, įgyvendinimo stebėseną.

2015 m. spalio 9 d. posėdyje Europos reikalų komitetas svarstė šį klausimą ir susipažinęs suEuropos teisės departamento prie Lietuvos Respublikos teisingumo ministerijos atstovų pateikta informacija, priėmė sprendimą Nr. 100-S-18. Komitetas kreipėsi į Lietuvos Respublikos Seimo Pirmininką pažymint, kad labai svarbu Seimo rudens (VII) sesijoje priimti 31 Lietuvos Respublikos Seime registruotų ir su pradėtomis ES teisės pažeidimo procedūromis ar naujų direktyvų perkėlimu ir įgyvendinimu susijusių, įstatymų projektų. Taip pat atkreipė Seimo komitetų dėmesį į tai, kad būtina artimiausiu metu priimti šiuos įstatymų projektus. Komitetas kreipėsi į Lietuvos Respublikos Vyriausybę su prašymu pateikti Seimui svarstyti 34 nepateiktus su pradėtomis Europos Sąjungos teisės pažeidimo procedūromis, taip pat su direktyvų, dėl kurių gali būti pradėta Europos Sąjungos teisės pažeidimo procedūra, nuostatų perkėlimu ir įgyvendinimu susijusius įstatymų projektus, kurie buvo įtraukti į Seimo VII (rudens) sesijos darbų programą.

2016 m. vasario 12 d. posėdyje Europos reikalų komitetas svarstė šį klausimą ir susipažinęs suEuropos teisės departamento prie Lietuvos Respublikos teisingumo ministerijos atstovų pateikta informacija, priėmė sprendimą Nr. 100-S-3. Komitetas kreipėsi į Lietuvos Respublikos Seimo Pirmininką pažymint, kad labai svarbu į Lietuvos Respublikos Seimo VIII (pavasario) sesijos darbų programą įtraukti Lietuvos Respublikos Seime 18 registruotų ir su pradėtomis Europos Sąjungos teisės pažeidimo procedūromis, nuostatų perkėlimu ir įgyvendinimu susijusius, įstatymų projektus, taip pat įstatymų projektus, perkeliančius ir įgyvendinančius direktyvas, dėl kurių gali būti pradėta ES teisės pažeidimo procedūra ir siūlyti šiuos įstatymų projektus priimti Seimo VIII (pavasario) sesijos pradžioje. Komitetas kreipėsi į Lietuvos Respublikos Vyriausybę su prašymu iki Seimo VIII (pavasario) sesijos pradžios pateikti Seimui svarstyti nepateiktus su pradėtomis Europos Sąjungos teisės pažeidimo procedūromis, taip pat su direktyvų, dėl kurių gali būti pradėta Europos Sąjungos teisės pažeidimo procedūra, nuostatų perkėlimu ir įgyvendinimu susijusius 36 įstatymų projektus, pagal ES teisės perkėlimo ir įgyvendinimo planų terminus patenkančius į 2016 m. Seimo VIII (pavasario) sesiją.

2016 m. vasario 12 d. Europos reikalų komitetas raštu Nr. V-2016-1064 „Dėl pasiūlymų Lietuvos Respublikos Seimo VIII (pavasario) sesijos darbų programai“ kreipėsi į Seimo posėdžių sekretoriatą ir pagal kompetenciją pasiūlė į LR Seimo VIII (pavasario) sesijos darbų programą įtraukti Seime registruotus ir su pradėtomis ES teisės pažeidimo procedūromis susijusių įstatymų projektus bei įstatymų projektus, dėl kurių gali būti pradėtos ES teisės pažeidimo procedūros. Taip pat įtraukti kitus LR Seimui svarstyti dar nepateiktus su pradėtomis ES teisės pažeidimo procedūromis, taip pat su direktyvų, dėl kurių gali būti pradėta ES teisės pažeidimo procedūra, nuostatų perkėlimu ir įgyvendinimu susijusius įstatymų projektus, pagal ES teisės perkėlimo ir įgyvendinimo planą patenkančius į Seimo VIII (pavasario) sesijos darbų programą.

***3. Europos Komisijos 2016 m. darbo programos svarstymas***

2015 m. lapkričio 13 d. bendrame Europos reikalų ir Užsienio reikalų komitetų posėdyje EK narys atsakingas už sveikatos ir maisto saugos klausimus V.P. Andriukaitis pristatė 2016 m. EK metinę darbo programą. 2015 m. spalio 27 d. patvirtinta 2016 m. EK darbo programa *,,Ne laikas taikyti standartinius sprendimus“*,taiantroji metinė programa vadovaujant J.C. Junckeriui, kuria dar kartą patvirtintas įsipareigojimas įgyvendinti dešimt politikos gairių politinių prioritetų.

2016 m. metų Europos Komisijos darbo programoje pateikiamos 23 naujos iniciatyvos. Ketinama atšaukti ar koreguoti 20 dar nepriimtų pasiūlymų kurie neatitinka Europos Komisijos politinių prioritetų, kurie negali būti priimti, arba kurie buvo pernelyg pakeisti įstatymų leidybos procese ir nebeatitinka pradinių politinių tikslų. Šie pasiūlymai bus atšaukti per 6 mėnesius, iki 2016 m. balandžio mėn. Europos Komisija numato 27 REFIT veiksmus, skirtus galiojančių ES teisės aktų kokybei tikrinti.

2016 m. Europos Komisijos darbo programoje pateikti reikšmingi teisėkūros pasiūlymai dėl 2015 m. priimtų strateginių programų. 2015 metais Europos Komisija išdėstė savo vizijas dėl investicijų, bendrosios skaitmeninės rinkos, energetikos sąjungos, Europos saugumo darbotvarkės, Europos migracijos darbotvarkės, kapitalo rinkų sąjungos, sąžiningesnio ir veiksmingesnio įmonių pelno apmokestinimo veiksmų plano, naujos prekybos strategijos ir naujausius pasiūlymus kaip įtvirtinti ir stiprinti ekonominę ir pinigų sąjungą.

Vadovaujantis Seimo statuto 1804 str. 1 ir 2 d. Europos reikalų ir Užsienio reikalų komitetai priėmė sprendimą, prašyti Seimo komitetų ne vėliau kaip per mėnesį apsvarstyti šią programą ir pateikti motyvuotas išvadas dėl šioje programoje pateiktų pasiūlymų aktualumo Lietuvai, priskiriant vienai iš šių kategorijų: labai aktualus, aktualus, nelabai aktualus, kartu nurodant komiteto sprendimą svarstyti ar nesvarstyti dokumentų atitikimą subsidiarumo principui. Seimo specializuoti komitetai apsvarstė EK 2016 m. darbo programąir pateikė Europos reikalų ir Užsienio reikalų komitetams motyvuotas išvadas dėl šioje programoje pateiktų pasiūlymų aktualumo Lietuvai.

Europos reikalų ir Užsienio reikalų komitetai 2015 m. gruodžio 16 d. bendrame posėdyje apsvarstė ir, vadovaudamiesi Seimo statuto 1804 str. 3 d., priėmė Europos reikalų komiteto ir Užsienio reikalų komiteto išvadą 100-P-125/105-P-120 „Dėl LR Seimo prioritetų pagal 2016 m. Europos Komisijos darbo programą“. Išvadoje Komitetai pabrėžė, kad palankiai vertinaEuropos Komisijos siekį stiprinti politinį dialogą su nacionaliniais parlamentais, kaip tai buvo pabrėžta Europos Komisijos Pirmininko J. C. Junckerio ir Europos Komisijos Pirmininko pirmojo pavaduotojo F. Timmermanso 2014 m. gruodžio 18 d. ir 2015 m. rugsėjo 8 d. ketinimų laiškuose. Komitetai pabrėžia tarpinstitucinio susitarimo dėl geresnio reglamentavimo ir Europos Sąjungos nacionalinių parlamentų svarbą Europos Sąjungos teisėkūros procese. Seimo prioritetų pagal Komisijos darbo programą sąraše kaip Seimui labai aktualūs nurodyti tie pasiūlymai, kurie būdami pagrindiniai piliečių gerovės užtikrinimo politikos veiksniai gali turėti esminį poveikį Lietuvos Respublikos piliečių saugumui, socialinei įtraukčiai, ūkio augimui ir konkurencingumo stiprinimui. Komitetų išvada perduota LR Vyriausybei, Seimo nuolatiniam atstovui ES ir paskelbta Tarpparlamentinėje ES informacijos mainų sistemoje (IPEX). Taip pat oficialiai išsiųsta EK Pirmininkui p. [J.C. Junckeriui, Europos Parlamento Pirmininkui M. Schulzui ir Europos Vadovų Tarybos Pirmininkui D. Tuskui.](http://ec.europa.eu/commission_2010-2014/president/index_en.htm)

2015 m. gruodžio 16 d. Komitetas, vadovaujantis Seimo valdybos 2014 m. liepos 16 d. sprendimu Nr. SV-S-712 patvirtintu „ES reikalų svarstymo Seime darbo reglamentu“, patvirtino Seimo prioritetų pagal EK 2014 m. darbo programą svarstymo stebėsenos rezultatų suvestinę. Vadovaujantis aukščiau nurodytu Seimo valdybos sprendimu, kad kiekvienos Seimo pavasario sesijos pradžioje Europos reikalų komiteto pirmininkas apibendrintą informaciją apie Seimo prioritetų pagal EK metinę darbo programą svarstymo eigą pateikia Seimo seniūnų sueigai, šią stebėsenos suvestinę Komiteto pirmininkas pateiks Seimo pavasario sesijos pradžioje.

***4. Lietuvos Respublikos pozicijų dėl labai aktualių ir aktualių Europos Sąjungos dokumentų svarstymas***

2015 m. lapkričio 4 d. Seimo Europos reikalų komitetas svarstė Lietuvos Respublikos poziciją dėl Europos Komisijos pasiūlymo dėl Europos Parlamento ir Tarybos direktyvos dėl biržinių bendrovių direktorių pareigas einančių asmenų lyčių pusiausvyros gerinimo ir atitinkamų priemonių Nr. COM(2012)614.

Komitetas atsižvelgė į tai, kad pasiūlymu siekiama skatinti lyčių lygybę ekonominių sprendimų priėmimo srityje ir kuo geriau panaudoti kandidatų gabumus, kad būtų užtikrintas proporcingesnis lyčių atstovavimas bendrovių valdybose ir taip padedama siekti tikslų, nustatytų Europos pažangaus, tvaraus ir integracinio augimo strategijoje „Europa 2020“, kurioje teigiama, kad aktyvesnis moterų dalyvavimas darbo rinkoje yra būtinas, siekiant paspartinti ekonomikos augimą ir spręsti demografinius klausimus. Sutiko,kadvalstybės narės, ypač tos, kuriose moterys direktorių pareigas eina ypač retai, vangiai imasi priemonių lyčių pusiausvyrai bendrovių valdybose gerinti, dažnai dėl per didelio pasipriešinimo. Komitetas pabrėžė, kad pasiūlymu nustatoma gairė, kuria yra siekiama bendrai paskatinti lyčių pusiausvyros gerinimo pažangą šalims narėms priklausančių bendrovių valdybose, netaikant šio pasiūlymo nuostatų mažosioms ir vidutinėms įmonėms ir palankiai įvertino pasiūlyme numatomą lankstumo sąlygą, kurią taikant valstybės narės galėtų siekti direktyvos tikslų savo pasirinktomis priemonėmis ir galėtų sustabdyti procedūrinių reikalavimų taikymą su sąlyga, kad jau ėmėsi vienodai veiksmingų priemonių arba padarė pažangą, kad beveik pasiektų direktyvoje išdėstytus tikslus. Komitetas pritarė Lietuvos Respublikos pozicijai, kurioje pritariama direktyvos tikslams siekti labiau subalansuotos biržinių bendrovių nevykdomųjų ir vykdomųjų direktorių pareigas einančių asmenų lyčių pusiausvyros ir atstovavimo, nustatant tikslus dėl nepakankamai atstovaujamos lyties atstovų proporcinės dalies biržinių bendrovių stebėtojų tarybose ir valdybose.

***5. Pasiūlymas dėl Tarybos sprendimo, kuriuo priimamos nuostatos, iš dalies keičiančios Aktą dėl Europos Parlamento narių rinkimų remiantis tiesiogine visuotine rinkimų teise***

Europos reikalų komitetas daug dėmesio skyrė kartu su 2015 m. lapkričio 11 d. Europos Parlamento (toliau – EP) priimta rezoliucija dėl ES rinkimų teisės reformos (toliau – Rezoliucija) pateiktam pasiūlymui dėl Tarybos sprendimo, kuriuo priimamos nuostatos, iš dalies keičiančios Aktą dėl Europos Parlamento narių rinkimų remiantis tiesiogine visuotine rinkimų teise (toliau – Pasiūlymas). EP Pasiūlyme yra numatytos nuostatos, kurios pakeistų rinkimų į EP sistemą ir vykdymo tvarką.

2016 m. sausio 14 d. Komitetas, susipažinęs su Pasiūlymu, nusprendė priskirti jį prie labai aktualių pasiūlymų priimti ES teisės aktus ir perduoti jį svarstyti Seimo Teisės ir teisėtvarkos bei Valstybės valdymo ir savivaldybių komitetams. Komitetas taip pat nutarė sudaryti darbo grupę tolesniam šio pasiūlymo nagrinėjimui, kreiptis į Seimo frakcijas prašant jų pateikti komitetui savo nuomonę dėl Pasiūlymo bei prašyti Užsienio reikalų ministerijos reguliariai raštu informuoti komitetą apie pasiūlymo svarstymo eigą ES institucijose.

2016 m. vasario 3 d. Komitetas svarstė šio Pasiūlymo atitiktį subsidiarumo principui ir nusprendė, kad nors Pasiūlymas subsidiarumo principui neprieštarauja, jame yra nuostatų, kurios gali turėti ženklios įtakos nacionaliniam teisinam reglamentavimui. Komitetas nutarė parengti politinę nuomonę dėl Pasiūlymo ir informuoti apie savo ketinimus EP. Be to, Komitetas paragino Užsienio reikalų ministeriją šio Pasiūlymo svarstymo metu ES institucijose pristatant Lietuvos Respublikos poziciją atkreipti dėmesį į Seimo komitetų išvadas tam, kad ateityje būtų išvengta Pasiūlymo ir nacionalinių teisės aktų nuostatų neatitikimo bei galimo nepritarimo Pasiūlymu teikiamo ir priimto Tarybos sprendimo įsigaliojimui Lietuvos Respublikoje.

**V. UŽSIENIO DELEGACIJŲ PRIĖMIMAS**

***1. Europos Komisijos narių vizitai Lietuvos Respublikos Seime***

2015 m. rugsėjo 18 d. surengtas Europos reikalų komiteto susitikimas su Europos Komisijos viceprezidentu J. Katainenu, Europos investicijų banko prezidentu W. Hoyeriu ir Europos Komisijos nariu V. P. Andriukaičiu, kurio metu buvo diskutuojama apie Europos strateginių investicijų fondo, kuris yra pagrindinė Investicijų plano Europai sudėtinė dalis, galimybes Lietuvai.

2015 m. spalio 16 d. Europos reikalų ir Ekonomikos komiteto nariai susitiko su Europos Komisijos nare, atsakinga už transporto politiką Violeta Bulc. Susitikimo tikslas – aptarti svarbius Lietuvai transporto politikos ES klausimus, išskiriant projekto *,,Rail Baltica“* įgyvendinimo eigą. Komitetų nariai taip pat atkreipė Europos Komisijos narės dėmesį į problemas, kylančias Lietuvos transporto sektoriuje dėl minimalaus valandinio užmokesčio taikymo Vokietijoje, nenuoseklaus Europos Sąjungos teisės aktų normų perkėlimo į valstybių narių nacionalinę teisę Belgijoje ir Prancūzijoje kassavaitinio poilsio laiko nesilaikymo bei specialių leidimų krovinių gabenimams į/iš trečiųjų šalių reikalaujamų Italijoje. Seimo nariai su Europos Komisijos nare Violeta Bulc aptarė ir projekto *„Rail Baltica 2“* finansavimą, pabrėžiant svarbą finansuoti Vilniaus jungtį iš Europos infrastruktūros tinklų priemonės (CEF). Antru kvietimu teikiant paraiškas CEF fondo finansavimui gauti LT planuoja pateikti projektų paketą, tokiu būdu išnaudodama likusią Lietuvai tenkančią CEF fondo „nacionalinio voko“ sumą. Seimo nariai pabrėžė, kad Lietuvai labai svarbus Europos Komisijos vaidmuo siekiant, kad kaimyninės šalys prisiimtų tvirtus įsipareigojimus plėtoti projektą *,,Rail Baltica“*.

**2. *Susitikimas su Gruzijos teisingumo ministre Thea Tsulukiani***

2015 m. rugsėjo 18 d. Seimo Europos reikalų komiteto nariai susitiko su *Gruzijos* teisingumo ministre Thea Tsulukiani. Susitikimo metu aptarti dialogo su Gruzija, Gruzijos eurointegracijos, vizų režimo, santykių su kaimyninėmis šalimis klausimai. Daug dėmesio skirta teismų sistemos reformai, teisėjų nepriklausomumo principo užtikrinimui Gruzijoje. Aptartos kitos teisinės reformos, tarpparlamentinio bendradarbiavimo stiprinimo svarba.

***3. Estijos Respublikos, Latvijos Respublikos, Lietuvos Respublikos ir Lenkijos Respublikos parlamentų Europos reikalų komitetų susitikimas***

2016 m. sausio 24-25 d. Vilniuje surengtas Estijos, Latvijos, Lietuvos ir Lenkijos parlamentų Europos reikalų komitetų pirmininkų tradicinis neformalus susitikimas. Jame aptarta Sąjungos reikalų parlamentinių komitetų konferencijos (COSAC) susitikimo programa bei regioninės ir ES politikos aktualijos, diskutuota dėl regioninių infrastruktūros projektų svarbos, apsikeista nuomonėmis apie 2015 m. lapkričio 11 d. Europos Parlamento priimtą rezoliuciją dėl Europos Sąjungos rinkimų teisės reformos ir kartu su ja pateiktą teisėkūros procedūra priimamo akto projektą - pasiūlymą Europos Parlamento narių rinkimų. Dalis susitikimo buvo skirta parlamentinei veiklai ir būtinybei didinti nacionalinių parlamentų įtraukimą į ES sprendimų priėmimo procesą efektyviai išnaudojant tokius instrumentus, kaip ,,žalioji kortelė“ bei parlamentų bendradarbiavimas ir keitimasis informacija svarstant Europos Komisijos darbo programą bei išskiriant prioritetus pagal ją.

Diskusijoje ES darbotvarkės klausimais dalyvavęs Užsienio reikalų viceministras Raimundas Karoblis pristatė ES Migracijos politikos aktualijas ir Jungtinės Karalystės narystės ES klausimą. Baltijos valstybių ir Lenkijos parlamentų Europos reikalų komitetų pirmininkų susitikimo dalyviai sutarė priimti bendrą pareiškimą, kuriame reiškiama parama tolesnei Gruzijos, Moldovos ir Ukrainos integracijai į ES. Šis pareiškimas buvo pateiktas ES Tarybai pirmininkaujantiems Nyderlandams.

**VI. TARPPARLAMENTINIS BENDRADARBIAVIMAS, SVARBIAUSI KOMITETO VIZITAI**

***1. Sąjungos reikalų parlamentinių komitetų konferencijos – LIV COSAC – posėdis Liuksemburgo Didžiojoje Hercogystėje ir delegacijos vizitas į Europos Audito rūmus***

2015 m. lapkričio 29 d. – gruodžio 1 d. Seimo Europos reikalų komiteto delegacija, vadovaujama komiteto pirmininko Gedimino Kirkilo, dalyvavo Liuksemburge vykusiame LIV COSAC plenariniame posėdyje. Šiame posėdyje buvo aptarti Europos migracijos darbotvarkės, ES plėtros perspektyvų ir kiti klausimai.

2015 m. gruodžio 2 d. Seimo Europos reikalų komiteto delegacija, vadovaujama Komiteto pirmininko G. Kirkilo, Liuksemburge susitiko su EAR prezidentu ir nariais. Susitikimo darbotvarkėje buvo apsikeista nuomonėmis apie aktualiausius ES darbotvarkės klausimus: pabėgėlių krizę, ES plėtros procesus, ES institucijų bendradarbiavimą su trečiosiomis šalimis, Šengeno erdvės išsaugojimo iššūkius, vyko teminės diskusijos energetinio saugumo, ekonomikos ir finansų valdymo, ES išorės migracijos politikos temomis.

***2. Sąjungos reikalų parlamentinių komitetų konferencijos (COSAC) Pirmininkų susitikimas***

2016 m. vasario 7–8 d. Europos reikalų komiteto pirmininkas G. Kirkilas dalyvavo ES valstybių narių parlamentų Europos reikalų komitetų (COSAC) pirmininkų susitikime Hagoje, kuriame buvo diskutuojama, kaip geriau išnaudoti parlamentines procedūras vykdant parlamentinę kontrolę. Ypatingas dėmesys atkreiptas į tai, kad jau ankstyvajame Europos Komisijos pasiūlymų svarstymo etape nacionalinių parlamentų komitetai turėtų rengti išsamius pranešimus ir patvirtintų aiškiai ir motyvuotai parlamentų poziciją pagrindžiančias išvadas. Diskutuodami Europos reikalų komitetų pirmininkai sutarė, kad COSAC darbotvarkėje turėtų atsirasti daugiau politinių klausimų, įskaitant migraciją, Rytų kaimynystę ir parlamentinę diplomatiją.

***3. Kitos Europos reikalų komiteto komandiruotės***

Komiteto pirmininko pavaduotojas Arminas Lydeka ir Europos reikalų komiteto narė Birutė Vėsaitė rugsėjo 22–23 dienomis lankėsi Briuselyje, kur dalyvavo diskusijose Europos migracijos krizės klausimais. Komiteto nariai Vilija Aleknaitė-Abramikienė ir Mečislovas Zasčiurinskas lapkričio 16–17 dienomis lankėsi Briuselyje, kur dalyvavo Regionų komiteto ir Flandrijos parlamento rengtoje 7-ojoje subsidiarumo konferencijoje.

Konferencijos metu aptartos aktualijos, susijusios su subsidiarumo ir proporcingumo principų svarstymu, naujos iniciatyvos „geltonosios kortelės“ procedūroje, taip pat pasiūlymai steigti „žaląją kortelę“ bei „raudonąją kortelę“.

2015 m. lapkričio 6 d. Komiteto delegacija, kurią sudarė pirmininkas G. Kirkilas, pavaduotojas E. Zingeris ir komiteto nariai A. Kubilius bei V. Gedvilas, lankėsi Jungtinėse Amerikos Valstijose. Vizito tikslas – stiprinti ryšius su Lietuvos Respublikos strateginės partnerės – JAV – vadovybe, dalyvauti susitikimuose su JAV Kongreso, Senato, Baltųjų Rūmų atstovais, žiniasklaidos priemonių, asocijuotų verslo struktūrų, nevyriausybinių organizacijų, stiprinančių transatlantinius ryšius, atstovais. Svarbiausi vizito metu aptarti klausimai – iššūkiai Baltijos valstybių saugumui, saugumo iššūkiai Europos Sąjungai, ES vienybės problematika, Lietuvos „namų darbai“ užtikrinant saugumą ir gynybą, Rusijos vykdoma agresija ir propaganda, padėtis Ukrainoje ir Baltarusijoje, bendras kovos su terorizmu kontekstas, Transatlantinio prekybos ir partnerystės susitarimo derybų eiga ir energetikos dalis susitarime. Komitetas nusprendė, kad būtina stiprinti Lietuvos Respublikos Seimo bendradarbiavimą su JAV Kongresu, taip pat nuomonę formuojančiomis nevyriausybinėmis organizacijomis ir asmenimis, ypatingai pasikeitusioje saugumo ir geopolitinėje situacijoje. Būtina nuosekliai ir iš anksto planuoti parlamentinius renginius bendradarbiaujant su JAV Kongresu bei surengti mažiausiai du parlamento delegacijų vizitus per metus, įtraukiant juos į Seimo tarpparlamentinio bendradarbiavimo planą.

Komiteto pirmininko pavaduotojas Linas Balsys gruodžio 11 dieną Romoje dalyvavo Italijos parlamento rengiamame tarpparlamentiniame posėdyje „Šengeno erdvės efektyvumas įvertinant naujus saugumo reikalavimus Europoje“, kuriame Europos Sąjungos ir kitų Šengeno erdvei priklausančių šalių nacionalinių parlamentų atstovai pasikeitė nuomonėmis dėl aktualių klausimų, susijusių su Šengeno erdve, migracija ir prieglobsčiu.

2016 m. vasario 15–17 d. Komiteto narė B. Vėsaitė Briuselyje dalyvavo Europos Semestrui skirtuose renginiuose ir tarpparlamentinėje Europos Sąjungos ekonomikos ir finansų valdysenos konferencijoje. Susitikimuose didžiausias dėmesys buvo skiriamas 2016 m. Europos Semestro ciklo prioritetams, Bankų Sąjungos, pelno mokesčio, pridėtinės vertės mokesčio klausimams. 2016 m. vasario 24–26 d. Komiteto pirmininko pavaduotojas L. Balsys dalyvavo Estijos Respublikos Rygikogo Europos reikalų komiteto organizuojamame susitikime dėl dalijimosi ekonomikos. 2016 m. kovo 3–4 d. Komiteto narė M. A. Pavilionienė Briuselyje dalyvavo ir pasisakė tarpparlamentiniame posėdyje, skirtame moterų pabėgėlių ir prieglobsčio prašytojų klausimams.

**VII. KOMITETO ORGANIZUOTOS DISKUSIJOS**

***1. Apvalaus stalo diskusija dėl Investicijų plano Europai***

2015 m. rugsėjo 11 d. Komitetas surengė apvalaus stalo diskusiją apie Investicijų plano Europai galimybes Lietuvoje. Kartu su Lietuvos asocijuotų verslo struktūrų atstovais Komiteto nariai diskutavo apie tai, ar Lietuva pasiruošusi maksimaliai išnaudoti Investicijų plano suteikiamas galimybes. Šioje diskusijoje dalyvavę Finansų ministerijos atstovai išsamiai pristatė Investicijų planą Europai, Europos strateginių investicijų fondą ir jo veikimo principus bei būdus pasinaudoti šio fondo teikiamomis finansavimo galimybėmis kartu su ES paramos priemonėmis. Kartu su verslo atstovais aptartos finansuotinos sritys, projektų finansavimo galimybės, būdai pagerinti investicinę aplinką Lietuvoje.

***2. Migracijos tendencijos, esamų bei numatomų migracijos procesų Europos Sąjungoje valdymas ir nuolatinio krizinio mechanizmo kūrimo tikslingumas***

Komitetas migracijos klausimus svarstė ne kartą. 2015 m. šis klausimas reikalavo ypatingo dėmesio. 2015 m. lapkričio 25 d. Seimo Europos reikalų komitetas posėdyje surengė diskusiją, kurios metu su Europos migracijos krize susijusius klausimus, įvertinę geopolitinius aspektus bei ilgalaikę perspektyvą, aptarė plačiau. Komitetas diskutavo, kaip Lietuvos Respublikos Vyriausybė vertina migraciją lemiančių veiksnių ir pačios migracijos tendencijas Europos Sąjungoje, taip pat apie migracijos procesų valdymo strategiją Lietuvoje ne tik artimiausiu laikotarpiu, bet ir ilgalaikėje perspektyvoje.

Komiteto nariai, pasikeitę nuomonėmis su diskusijoje dalyvavusiais Užsienio reikalų ministru bei Vidaus reikalų ministru, nusprendė Seimo 2016 m. VIII Pavasario sesijoje toliau svarstyti migracijos procesų Europos Sąjungoje klausimą.

***3. Apvalaus stalo diskusija dėl „Rail Balticos“ projekto įgyvendinimo***

2016 m. vasario 23 d. Europos reikalų komitetas ir Ekonomikos komitetas Lietuvos Respublikos Seime suorganizavo Apskritojo stalo diskusiją *„Rail Baltica“: atviras žvilgsnis į projekto dabartį ir ateitį“*. Seimo nariai, Europos Komisijos atstovai ir pagrindinė projekto koordinatorė Catherine Trautmann, Baltijos valstybių narių – Lietuvos Respublikos, Latvijos Respublikos ir Estijos Respublikos – projektą įgyvendinančių institucijų ir jų partnerių atstovai įvertino projekto dabartinę padėtį, pagrindines nuostatas ir įgyvendinimo planus Baltijos valstybėse narėse. B. Rubesa, įmonės „RB Rail AS“ generalinė direktorė, pristatė *,,Rail Baltica“* projekto įgyvendinimo iššūkius.

Seimo komitetų nariai pabrėžė, kad veiksmingam *,,Rail Baltica“* projekto įgyvendinimui pilna apimtimi ypač svarbus ne tik Lietuvos, Latvijos ir Estijos glaudus bendradarbiavimas ir teisiniai įsipareigojimai. Lenkija yra gyvybiškai svarbi jungtis siekiant pilnai išnaudoti *,,Rail Baltica“* projekto potencialą, kadangi europinė vėžė per Lenkiją jungia Baltijos valstybes su likusiu Europos Sąjungos geležinkelių transporto tinklu. *,,Rail Baltica“* projekto visapusiškam įgyvendinimui ir užbaigimui labai svarbi Europos Sąjungos parama ir po 2020 m. Įvertinus apskrito stalo diskusijos pranešimus buvo parengtas diskusijos apibendrinimas, kurio pagrindu 2015 m. vasario 26 d. Europos reikalų komitetas ir Ekonomikos komitetas patvirtino sprendimą dėl *,,Rail Baltica“* projekto Nr. 100-S-4/108-P-1. Sprendime Komitetai, remdami Lietuvos Respublikos Vyriausybės siekį visiškai įgyvendinti šį projektą, pabrėžė, kad jungtis su Vilniumi yra dar vienas Lietuvos Respublikos Seimui labai svarbus klausimas ir dėl to, ruošiantis projekto „Rail Baltica“ įgyvendinimo darbams po 2020 m., būtina siekti, kad dalis CEF investicijų būtų skirta šiai jungčiai finansuoti; atkreipė dėmesį į tai, kad bendrai Lietuvos, Latvijos ir Estijos įmonei ,,RB Rail AS“ ir projekto partneriams yra svarbu ir tikslinga susipažinti su Lietuvos parengta ir AECOM teigiamai įvertinta studija dėl *,,Rail Baltica“* trasos patikslinimo geležinkelio atkarpoje nuo Lenkijos ir Lietuvos valstybių sienos iki Kauno. Jeigu pagrindinės studijos nuostatos būtų pripažintos pagrįstomis, jų taikymas sudarytų sąlygas žymiai sumažinti lėšų projektui įgyvendinti Lietuvos Respublikos teritorijoje poreikį bei paspartintų projekto įgyvendinimą; pakvietė projekto partnerius atkreipti dėmesį į Lietuvos nuostatą, kad projektas *„Rail Baltica“* turėtų kuo greičiau pradėti teikti naudą, t. y. *„Rail Baltica“* geležinkelio atkarpoje nuo Lenkijos ir Lietuvos valstybių sienos iki Kauno iki 2020 m. būtina įdiegti Europos geležinkelių eismo valdymo ir signalizacijos sistemą (ERTMS) ir pradėti teikti keleivių vežimo bei krovinių gabenimo paslaugas;

Taip pat komitetai pritarė darbo grupės, kuri vykdytų *„Rail Baltica“* projekto įgyvendinimo parlamentinę kontrolę, sudarymui. Į darbo grupę deleguoti Europos reikalų komiteto pirmininkas G. Kirkilas, pavaduotojai L. Balsys ir P. Gylys ir komiteto narys A. Ažubalis, Ekonomikos komiteto pirmininkas R. Žemaitaitis, pavaduotojas A. Skardžius ir narys J. Razma.

Europos reikalų komiteto pirmininkas Gediminas Kirkilas

Parengė: Europos reikalų komiteto biuras